S-254/2013

Mál þetta, sem dómtekið var 15. ágúst sl., er höfðað með ákæru lögreglustjórans á Akureyri, útgefinni 25. nóvember 2013, á hendur X;

„fyrir fíkniefnalagabrot, með því að hafa föstudaginn 21. júní 2013, verið með í vörslum sínum 384,74 grömm af maríhuana, en lögreglan í Reykjavík fann efnin í bakpoka ákærða í bifreiðinni OI-602, þar sem akstur hennar hafði verið stöðvaður á bílastæði á móts við Víkingsheimilið við Stjörnugróf í Reykjavík.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 25.306, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Fyrir dómi var af hálfu fulltrúa ákæruvalds miðað við að ákærði hefði í greint sinn annars vegar verið með í vörslum sínum kannbislauf og kannabisstöngla, samtals 286,22 grömm, og hins vegar 98,52 grömm af kannabisefni í plastapoka, og því samtals 384,74 grömm.

Skipaður verjandi G-kk-nf M. A-kk-nf hrl. hafði uppi þær kröfur fyrir dómi fyrir hönd ákærða, að hann yrði dæmdur til sektargreiðslu, til vara að hann yrði dæmdur til skilorðsbundinnar refsingar, en til þrautavara að hann yrði dæmdur til vægustu óskilorðsbundnu refsingar sem lög leyfa. Þá krafðist verjandinn hæfilegrar málflutningsþóknunar, auk ferðakostnaðar.

I.

Ákærði játaði fyrir dómi skýlaust sakarefni ákæru, með hliðsjón af fyrrgreindri yfirlýsingu fulltrúa ákæruvalds fyrir dómi, og staðhæfði jafnframt að fíkniefnin hefði hann ætlað að brúka til eigin neyslu.

Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er að áliti dómsins nægilega sannað að hann hafi gerst sekur um vörslur á greindu fíkniefni. Ákærði er því sannur að sök, en háttsemi hans er rétt heimfærð til laga í ákæru.

Málið var rekið með hliðsjón af málsmeðferðarreglum 164. gr. laga nr. 88, 2008 um meðferð sakamála.

II.

Ákærði, sem er 26 ára, hefur áður sætt refsingum. Samkvæmt sakavottorði var ákærði þannig í tvígang á árinu 2008 dæmdur til að greiða sektir til ríkissjóðs vegna brota gegn fíkniefnalöggjöfinni. Í júlí 2009 var hann dæmdur í 30 daga skilorðsbundið fangelsi til tveggja ára, auk sektarrefsingar, fyrir fíkniefnaakstur og brota gegn fíkniefnalöggjöfinni. Loks var ákærði í desember 2011 dæmdur í 30 daga óskilorðsbundið fangelsi fyrir brot gegn fíkniefnalöggjöfinni, en meðal sakaratriða þá var að hann hafði verið með til ræktunar tiltekin fjölda af kannbisplöntum.

Ákærði er í þessu máli sakfelldur fyrir að hafa haft í vörslum sínum talsvert magn af fíkniefnum. Að því virtu, en einnig vegna lýsts sakarferils, þykir refsing ákærða hæfilega ákveðin sextíu daga fangelsi.

Til þess ber að líta að ákærði játaði greinda háttsemi undanbragðalaust hjá lögreglu og fyrir dómi. Þá þykir mega horfa til þess að stærsti hlutinn af greindu fíkniefni voru lauf og stönglar. Er því líkur til þess að styrkleiki þess hluta fíkniefnanna hafi verið minni en ella, sbr. m.a. til hliðsjónar dóm Hæstaréttar Íslands í máli nr. 793/2013. Að þessu virtu og því að ákærði lýsti fyrir dómi eindregnum vilja til að takast á við fíkniefnavandkvæði sín og leita sér aðstoðar, þykir eftir atvikum fært, sbr. 5. tl. og 8. tl. 1. mgr. 70. gr. laga nr. 19, 1940, að skilorðsbinda refsingu hans og skal hún niður falla að liðnum þremur árum frá birtingu dómsins að telja, haldi hann almenn skilorð 57. gr. hegningarlaganna.

Dæma ber ákærða til að sæta upptöku á þeim fíkniefnum sem lögreglan lagði hald á, sbr. eignskrá lögreglu nr. 25.306, sbr. ákvæði 6. mgr. 5. gr. laga nr. 65, 1974 um ávana- og fíkniefni og 2. mgr. 14. gr. reglugerðar nr. 233, 2001 með síðari breytingum.

Loks ber að dæma ákærða til að greiða sakarkostnað, sem er málflutningsþóknun skipaðs verjanda hans, G-kk-ef M. A-kk-ef hrl., 87.850 krónur, að meðtöldum virðisaukaskatti, en einnig ferðkostnað verjandans 36.656 krónur. Engan sakarkostnað leiddi af málarekstri ákæruvalds.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærði, X, sæti fangelsi í sextíu daga, en fresta skal fullnustu refsingarinnar og skal hún niður falla að liðnum þremur árum frá birtingu dómsins að telja haldi hann almennt skilorð 57. gr. hegningarlaganna.

Ákærði sæti upptöku á 384,74 grömmum af maríhúana/kannabis efni.

Ákærði greiði 124.506 krónur í málskostnað, þ.m.t. þóknun skipaðs verjanda, G-kk-ef M. A-kk-ef hrl., 87.850 krónur og ferðakostnað hans, 36.656 krónur.